
RAPORT

asupra propunerii legislative pentru modificarea şi completarea articolului 38 din Legea nr.19/2000 privind sistemul public de pensii şi alte drepturi de asigurări sociale
În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea articolului 38 din Legea nr.19/2000 privind sistemul public de pensii şi alte drepturi de asigurări sociale, trimisă cu adresa nr.475 din 6 noiembrie 2003.

La întocmirea prezentului raport, Comisia a avut în vedere avizul Consiliului Legislativ, punctul de vedere al Guvernului şi avizele de la următoarele comisii:

· Comisia pentru buget, finanţe şi bănci;

· Comisia juridică, de disciplină şi imunităţi;

· Comisia pentru drepturile omului, culte şi problemele minorităţilor naţionale.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor art.73 alin.(3) din Constituţie, republicată, şi are ca obiect de reglementare modificarea şi completarea art.38 din Legea nr.19/2000 privind sistemul public de pensii şi alte drepturi de asigurări sociale, cu  modificările şi completările ulterioare, în sensul socotirii ca perioade asimilate şi a perioadelor cât o persoană a urmat învăţământul universitar la seral, fără frecvenţă sau la distanţă.
Comisia propune Plenului respingerea iniţiativei legislative din următoarele considerente:

a) Potrivit formei actuale, art.38 alin.(1) din Legea nr.19/2000 asimilează stagiului de cotizare şi perioada în care asiguratul a urmat cursurile de zi ale învăţământului universitar, organizat în condiţiile legii, pe durata normală a studiilor respective, cu condiţia absolvirii acestora.

În această categorie nu se înscriu persoanele care au urmat sau urmează cursurile serale, fără frecvenţă sau la distanţă ale învăţământului universitar, care pot desfăşura activităţi aducătoare de venit în baza cărora realizează stagiu de cotizare.

b) Asimilarea studiilor universitare ca stagiu de cotizare pentru pensiile stabilite înainte de 1 aprilie 2001 s-a efectuat deja în cadrul propunerii legislative nr.P.L.-X 344 de modificare a art.169 din Legea nr.19/2000.
La lucrările comisiei au fost prezenţi 19 deputaţi, din totalul de 21 membri ai comisiei.

În urma dezbaterilor în şedinţa din data de 8 iunie 2004, Comisia a propus, cu unanimitate de voturi, respingerea iniţiativei legislative.

